Geltonasis gencijonas

Geltonasis gencijonas (Gentiana lutea) – gencijoninių (Gentianaceae) šeimos žolinių daugiamečių augalų rūšis. Paplitusi Pietų Europoje, Karpatuose.

Aukštis 40-140 cm. Stiebai statūs, tiesūs, pliki, viršuje vagoti. Šakniastiebis storas, trumpas, rumbuotas. Lapai stambūs, elipsiški, lygiakraščiai, su ryškiomis išilginėmis gyslomis. Žiedai auksiniai geltoni, susitelkę stiebų viršunėlėse. Žydi liepos-rugpjūčio mėnesiais. Vaisius – pailga, lancetinė dėžutė, su daugybe smulkių sėklų, prinokstanti rugsėjo mėnesį.

Lietuvoje savaime neauga. Auginamas gėlynuose, botanikos soduose.

Augalo šaknys turi vaistinių savybių, naudojamos apetitui, virškinimui gerinti, mažinti vidurių pūtimą, gydyti mažakraujystę, parazitams valyti.

Kategorija:Gencijoniniai
Kategorija:Vaistiniai augalai
Kategorija:Dekoratyviniai augalai